NEPOKORENI GRAD

Nema mira bez pravde, ni pravde bez mira. Nema istinske slobode bez jednog i drugog. Kad pomislim na Vukovar, teško mi je izraziti mišljenje o miru,a još teže o pravdi.

Razmišljajući o strahotama koje su morale proživjeti brojne obitelji i branitelji naše domovine, ne mogu se ne zapitati je li se sve moglo odviti drugačije. Nezamislivo je da se prije samo dvadesetak godinana na ovim prostorima ratovalo, razaralo i ubilo toliko nedužnih ljudi. Kako onda možemo, nakon tolikih i strašnih događaja, krenuti dalje? Jako je teško zaboraviti, ali potrebno je oprostiti. Vukovar je za mnoge samo grad u Hrvatskoj, ali za naš narod predstavlja nešto posebno.

Zahvaljujući velikoj želji za slobodnom Hrvatskom, unatoč svim štetama i boli koju smo pretrpjeli, zajedničkim smo se snagama uspjeli uzdignuti.

Moj posjet Vukovaru ove jeseni imao je velik utjecaj na mene samu i moja razmišljanja. Jako je velika razlika slušati priče o ratu dok zaista i sami ne vidimo štete koje su bile nnesene, ne samo materijalne, nego i emocionalne. Posjetila sam Ovčaru, Memorijalno groblje i bolnicu koja je, po mom mišljenju, bila jedno od najžalosnijih mjesta u Vukovaru. Bilo mi je zaista teško pomiriti se s činjenicom da je toliko ljudi živjelo u strahu za svoj život samo zato što su voljeli i branili svoju zemlju.

Bilo je jako teško gledati u kakvim su uvjetima boravili pacijenti u bolnici i kolika je materijalna šteta bila nanesena uz već ionako loše uvjete. Pogodila me je spoznaja da je u toj bolnici boravilo stotine i stotine ranjenih branitelja, majki i djece po velikoj hladnoći, gotovo stalno bez vode i struje zbog velikih razaranja. Podrumski dio bolnice bio je najsigurniji, ali u njemu nije bilo dovoljno mjesta za toliki broj ranjenika. Gledala sam rekonstrukcije različitih prostora u bolnici i mogla sam samo zamisliti kako je bilo teško tim ljudim, koji su seborili za svoj život, i liječnicima, koji su činili sve što je u njihovoj moći, a i više, da bi pomogli pacijentima.

Ponijele su me mnoge emocije, posebice tuge, ali i ponosa. Nikada nisam bila ponosnija što sam Hrvatica i što je Hrvatska moja domovina. Smatram da bismo svi, barem jednom u životu, trebali odvojiti vrijeme i posjetiti Vukovar jer ipak je on dio nas, naše prošlosti, ali i budućnosti, jer smo postali takav narod kakav smo danas – ponosni i uzdignute glave. Ljudi bi trebali poslušati priče branitelja koji su se borili i uspjeli sačuvati svoj život, te odati počast onima koji nažalost više nisu među živima.Osjećam veliko poštovanje i divljenje prema svima koji su riskirali svoj život u ratu za mir, pravdu i slobodu. Zato se ipak Vukovar s razlogom naziva Nepokoreni grad.

Napisala: Mia Juričić, 3.j

(Rođena: 27.12.1996.; adresa:Ulica grada Chicaga, 10 000 Zagreb; mob.:099/2727785;

Email: m1ky\_96@hotmail.com)

Mentorica: Snježana Mikulan, prof.

Ugostiteljsko-turističko učilište

Kombolova 2a, 10 000 Zagreb